****

**GRADSKO VIJEĆE**

KLASA: 323-01/17-01/01

URBROJ: 2186/18-02/1-17-3

Ludbreg, 10. ožujka 2017. godine **P R I J E D L O G**

Na temelju članka 45, stavka 2. Zakona o lovstvu („Narodne novine“ broj 140/05, 75/09, 153/09, 14/14, 21/16, 41/16, 67/16), članka 57. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa uzgoja divljači i programa zaštite divljači („Narodne novine“ broj 40/06, 41/13), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 19/13, 137/15 – pročišćeni tekst) te članka 33. Statuta Grada Ludbrega („Službeni vjesnik Varaždinske županije“ broj 23/09, 17/13, 40/13 – pročišćeni tekst), Gradsko vijeće Grada Ludbrega na 30. sjednici održanoj dana 10*.* ožujka 2017. godine **d o n o s i**

**O D L U K U**

**o pristupanju izradi Programa zaštite divljači na području Grada Ludbrega**

Članak 1.

Ovom Odlukom Grad Ludbreg se opredjeljuje za donošenje Programa zaštite divljači na području Grada Ludbrega (u daljnjem tekstu: Program) u skladu sa Odlukom o proglašenju površine izvan lovišta na području Grada Ludbrega.

Članak 2.

Glavni cilj donošenja Programa je donošenje mjera za sprječavanje šteta od divljači te ustanovljenje površina i slučajeva kada je dopušteno loviti divljač izvan lovišta. Program se donosi za razdoblje od 10 godina.

Članak 3.

Izrada Programa povjerit će se pravnoj osobi koja je licencirana za tu djelatnost. Program će se nakon izrade dostaviti Ministarstvu poljoprivrede koje donosi suglasnost na dokument.

Članak 4.

Ovlašćuje se Gradonačelnik za donošenje Odluke o radnoj skupini koja će biti zadužena za izradu Programa. Administrativni poslovi obavljat će se u Jedinstvenom upravnom odjelu Grada Ludbrega, Odsjeku za poduzetništvo, turizam i razvojne projekte.

Članak 5.

Ova Odluka stupa na snagu 8 dana od dana objave u „Službenom vjesniku Varaždinske županije“.

Predsjednica Gradskog vijeća:

Renata Potočnik

**OBRAZLOŽENJE**

**Odluke o pristupanju izradi Programa zaštite divljači na području Grada Ludbrega**

Prema članku 57. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa uzgoja divljači i programa zaštite divljači („Narodne novine“ broj 40/06, 41/13), Program zaštite divljači je planski akt koji osigurava zaštitu divljači na površini izvan lovišta koja se određuje Odlukom o proglašenju površine izvan lovišta na području Grada Ludbrega te se donosi za razdoblje od 10 godina.

Programom se određuju mjere za sprječavanje šteta od divljači, a jedna od mjera je smanjivanje broja divljači kada zbog prevelike gustoće dolazi do gospodarski nedopustivih šteta. Također, Programom se propisuju površine izvan lovišta gdje je dopušteno loviti divljač u slučaju smanjivanja broja divljači kada zbog prevelike gustoće dolazi do gospodarski nedopustivih šteta te ostale mjere.

Lovačka društva ne mogu vršiti odstrjel na površinama unutar 300 m od naselja, a koja nisu obuhvaćena lovištem. Navedeno predstavlja problem zbog velike koncentracije lisica i kuna u blizini naselja, a gdje nije dopušteno vršiti odstrjel. Zbog toga se žele Programom propisati mjere kada i gdje je dopušteno vršiti odstrjel i uklanjanje štetočina na području grada Ludbrega na najprihvatljiviji i najbrži mogući način s obzirom da divljač radi veliku štetu na poljoprivrednim usjevima i kreće se u neposrednoj blizini naseljenih mjesta.

Izrada Programa zaštite divljači povjerit će se pravnoj osobi koja je licencirana za tu djelatnost. Nakon izrade, Program se dostavlja Ministarstvu poljoprivrede na uvid koje izdaje suglasnost na navedeni dokument.

Stoga se predlaže Gradskom vijeću da usvoji Odluku o pristupanju izradi Programa zaštite divljači na području Grada Ludbrega.